SCB เปิดกำไร Q1/60 โต 13% รับรายได้พุ่งแม้ตั้งสำรองฯเพิ่ม
SCB เปิดกำไร Q1/60 โต 13% มาที่ 1.19 หมื่นล้านบาท จากปีก่อนมีกำไร 1.05 หมื่นล้านบาท หลังรายได้พุ่งแต่ตั้งสำรองฯ เพิ่มเป็น 5.01 พันลบ.
21 เม.ย. 2560

ธนาคารไทยพาณิชย์ จำกัด (มหาชน) หรือ SCB รายงานผลการดำเนินงานประจำไตรมาส 1/60 สิ้นสุดวันที่ 31 มี.ค.60 (รวมบริษัทย่อย) มีกำไรสุทธิ 1.19 หมื่นล้านบาท หรือมีกำไรสุทธิ 3.50 บาทต่อหุ้น เพิ่มขึ้น 13% จากปีช่วงเดียวกันของปีก่อนมีกำไรสุทธิ 1.05 หมื่นล้านบาท หรือมีกำไรสุทธิ 3.10 บาทต่อหุ้น

โดยไตรมาส 1/60 บริษัทมีกำไรเพิ่มขึ้นเป็นผลมาจากการรายได้ดอกเบี้ยสุทธิเพิ่มขึ้นมาที่ 2.26 หมื่นล้านบาท หรือเติบโต 4.1% จากปีก่อน จากการขยายตัวของสินเชื่อ 6.2% เทียบช่วงเดียวกันของปีก่อน และรายได้ที่มิใช่ดอกเบี้ยเพิ่มขึ้นมาที่ 1.06 หมื่นล้านบาท หรือเติบโต 33.2% จากปีก่อน เป็นผลจากการเติบโตต่อเนื่องของรายได้ค่าธรรมเนียมสุทธิ และรายได้สุทธิจากการรับประกันภัยที่ดีขึ้นจากการลดลงของค่าใช้จ่ายในการรับประกันภัย
ด้านอัตราส่วนสินเชื่อด้อยคุณภาพต่อสินเชื่อรวมในไตรมาส 1/60 อยู่ที่ 2.70% เพิ่มขึ้น 0.06% เมื่อเทียบกับปีก่อน ส่วนใหญ่เกิดจากสินเชื่อเคหะและสินเชื่อธุรกิจขนาดกลางและขนาดย่อม โดยไตรมาส 1/60 ธนาคารได้ตั้งค่าเผื่อหนี้สงสัยจะสูญจำนวน 5.01 พันล้านบาท หรือ 1.03% ของสินเชื่อรวม ส่งผลให้อัตราส่วนค่าเผื่อหนี้จะสูญต่อสินเชื่อด้อยคุณภาพเพิ่มขึ้นเป็น 133.4% ณ สิ้นไตรมาส 1/60 จาก 122.8 ณ สิ้นไตรมาส 1/59